ประชุมโอเปกท่าจะจบไม่สวย หลังราคาน้ำมันดิบรูดลงหนัก
ประชุมโอเปกท่าจะจบไม่สวย หลังราคาน้ำมันดิบรูดลงหนัก
30 พ.ย. 2559

ผู้สื่อข่าวรายงานว่า ในวันนี้ (30 พ.ย.) จะมีการประชุมกลุ่มโอเปกอย่างเป็นทางการ ที่กรุงเวียนนา ประเทศออสเตรียถึงประเด็นการปรับลดกำลังการผลิต ซึ่งคาดว่าประเทศไทยจะทราบผลเช้าวันพรุ่งนี้(1 ธ.ค.)
โดย บล.ไอร่า ระบุในบทวิเคราะห์ (30 พ.ย.) ว่า ทิศทางตลาด Sideway ภายใต้การเคลื่อนไหวที่คาดยังมีความผันผวน แม้ได้รับปัจจัยหนุนจากตัวเลขเศรษฐกิจของสหรัฐฯ ล่าสุดที่ออกมาสดใส แต่คาดหลักๆ ตลาดให้น้ำหนักต่อประเด็นการประชุมของกลุ่มโอเปก ที่จะมีขึ้นในวันนี้ โดยคาดยังคงมีความไม่แน่นอนว่าจะสามารถปรับลดการผลิตน้ำมันได้หรือไม่ ส่งผลให้ราคาน้ำมันในช่วง 1 – 2 วันที่ผ่านมา มีความผันผวนสูง
โดยคาดว่าหากไม่สามารถตกลงกันได้ ราคาน้ำมันมีโอกาสปรับลดลงไปที่ 35USD และในทางตรงข้ามหากสามารถตกลงกัน คาดราคาน้ำมันมีโอกาสปรับขึ้นไปสูงกว่า 50USD
ขณะที่โกลด์แมน แซคส์ คาดว่า ราคาน้ำมันดิบมีโอกาสปรับขึ้นสูงกว่า 50 USD/บาร์เรล หากโอเปกบรรลุข้อตกลงลดการผลิตน้ำมันสู่ระดับ 32.5 ล้านบาร์เรล/วัน ลดลงจาก 33.82 ล้านบาร์เรล/วัน ในเดือนต.ค.
อนึ่งสัญญาน้ำมันดิบ WTI ส่งมอบเดือนม.ค. ร่วงลง 1.85 ดอลลาร์ หรือ 3.9% ปิดที่ 45.23 ดอลลาร์/บาร์เรล ขณะเดียวกันสัญญาน้ำมันดิบเบรนท์ส่งมอบเดือนม.ค.ดิ่งลง 1.86 หรือ หรือ 3.9% ปิดที่ 46.38 ดอลลาร์/บาร์เรล
 
นอกจากนี้ นายมงคล พ่วงเภตรา ผู้อำนวยการอาวุโส ฝ่ายวิเคราะห์หลักทรัพย์ กลยุทธ์การลงทุน บล.เคทีบี (ประเทศไทย) เปิดเผยว่า การประชุม OPEC ในเย็นวันนี้ (30 พ.ย.) ประเด็นที่ต้องตามคือ
1.) กลุ่ม OPEC จะปรับลดกำลังการผลิตลงจากปัจจุบัน 33.6 ล้านบาร์เรลต่อวัน เท่าใด ระหว่าง 0.6-1.1 ล้านบาร์เรลต่อวัน
2.) ผู้ผลิตน้ำมันนอกกลุ่ม OPEC มีรายใดที่จะปรับลดกำลังผลิต และปรับลงเท่าใด
3.) จะปรับลดเมื่อใด และยาวนานแค่ไหน
4.) กลไกในการควบคุมการผลิตน้ำมัน โดยที่การเจรจาที่จนถึงเวลานี้ยังไม่สามารถระบุผลได้ บอกถึงโอกาสที่จะลดกำลังการผลิตลงมากๆ นั้นว่าเป็นไปได้ยาก แต่ถึงกระนั้นตลาดก็ไม่ได้คาดหวังมากอยู่แล้ว เราประเมินว่า ถ้าลดน้อยกว่า 7 แสนบาร์เรลต่อวัน ราคาน้ำมันดิบ WTI จะอยู่ในกรอบ 40-50 ดอลลาร์ แต่ถ้าลดมากกว่านี้ จะขึ้นเป็น 50-55 ดอลลาร์